Ritratt: Miguela Xuereb Raġel li f'Settembru li għadda ngħata l-ħelsien mill-arrest b'rabta ma' allegat attakk ta' ħruq fuq numru ta' vetturi, inżamm arrestat. Dan wara li t-Tnejn waranofsinhar huwa tressaq il-Qorti, akkużat li ħaraq karozza oħra. Quddiem il-Maġistrat Natasha Galea Sciberras, l-Ispetturi Mario Xiberras u Jeffrey Scicluna akkużaw lir-raġel li ħaraq il-karozza f'Bormla fis-sigħat bikrin tad-19 ta' Jannar. L-Ispettur Xiberras qal lill-Qorti li l-pulizija marret fuq il-post wara li rċivew numru ta' rapporti li nħarqet karozza fi Triq Sant' Anglu. Xiberras qal ukoll li saret inkjesta Maġisterjali. Intqal ukoll li l-Pulizija eżaminat filmati tas-CCTV, u li fid-9 ta' Frar, raġel ieħor ġie arrestat b'rabta mal-attakki u ammetta li kien kompliċi f'dan il-każ. Ir-raġel arrestat qal li l-imputat kien kompliċi miegħu. L-akkużat ġie arrestat fil-Marsa wara li ġie identifikat minn filmati minn cameras tas-sigurtà. L-imputat, li wieġeb mhux ħati ta' akkużi ta' ħruq, ħsara volontarja fuq proprjetà, u li kiser il-pleġġ, qal lill-Qorti li jinsab bla xogħol. F'Novembru 2020, Cassar kien ġie mixli li ħaraq żewġ karozzi oħra f'Ħal Qormi u Ħaż-Żebbuġ. F'Settembru 2021, huwa ngħata l-ħelsien mill-arrest kontra depożitu ta' €1,000 u garanzija personali ta' €10,000. Fis-seduta tat-Tnejn li għadda, il-Prosekuzzjoni talbet lill-Qorti tordna li żżomm il-€11,000 ta' Cassar. Minkejja li l-akkużat wieġeb mhux ħati, l-avukat difensur, Daniel Attard, ma talabx il-ħelsien mill-arrest. KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook